อาทิตย์นี้ทานคั่วไก่เป็นรอบที่สองแล้ว แต่รอบนี้มาลองทานร้านที่ไม่ไกลจากจุฬาฯ มากครับ แปลกที่เพื่อนๆ ก็ไม่เคยมีใครเคยมากินเลย (จนเรียนจบกันไปหมดแล้ว) ร้านคั่วไก่ รองเมือง จะขายเฉพาะตอนเย็นครับ เป็นร้านติดแอร์ นั่งไม่ลำบาก เพียงแต่ต้องเข้ามาในซอยลึกลับ กว่าจะเจอร้านครับ แต่ไม่ต้องกลัว มีป้ายไฟบอกทางเข้าเสร็จสรรพ ราคาอาหารบวกน้ำอัดลมของผมคนเดียวตกประมาณ 70.- ครับ 

**ที่ตั้งร้าน**

ถ้ามาตามถนนบรรทัดทอง จากสี่แยกเจริญผล ขับมาจนถึงแยกไฟแดงแรก ให้เลี้ยวขวาเข้าถนนจรัสเมือง แล้วเตรียมเปิดไฟเลี้ยวขวารอเข้าซอยรองเมือง 5 ได้เลย พอเลี้ยวมาแล้วให้รีบหาที่จอดเลย เพราะร้านอยู่ตื้นมากครับ  

**เมนูที่สั่ง**

ก๋วยเตี๋ยวคั่วไก่ พิเศษ (60.-) อร่อยครับ (เพื่อนก็บอกว่าอร่อย) คั่วไก่ที่มีไข่ห่อหน้ามา มันช่างน่ากินอะไรอย่างนี้ เส้นคั่วได้ดี แต่จะแฉะกว่าร้านคั่วไก่แอนนิดนึง อาจจะต้องปรุงโดยใช้น้ำปลาของร้านซึ่งจะมีกลิ่นที่ไม่เหมือนใคร (เหมือนมีกลิ่นกระเจี๊ยบด้วย ถ้าผมเดาไม่ผิดนะ) พอใส่แล้วรสชาติจะเค็มกำลังดี ส่วนไก่ที่ใช้เป็นส่วนน่องแน่นอน ด้วยลักษณะและความนุ่มที่มากกว่าปกติ รสชาติเข้ากันดี จานเดียวอิ่มครับ